代贈遠
作者：李白
朝代：唐

paragraphs: 妾本洛陽人，狂夫幽燕客。
渴飲易水波，由來多感激。
胡馬西北馳，香騣搖綠絲。
鳴鞭從此去，逐虜蕩邊陲。
昔去有好言，不言久離別。
燕支多美女，走馬輕風雪。
見此不記人，恩情雲雨絕。
啼流玉筯盡，坐恨金閨切。
織錦作短書，腸隨回文結。
相思欲有寄，恐君不見察。
焚之揚其灰，手跡自此滅。